Gone mme, ga go utlwale go lebelela gore mogolwane le motlhanka wa bodiredi mongwe le mongwe a nne setswerere ka tsela e e tlhomologileng mo karolong nngwe le nngwe ya bodiredi jwa Bokeresete. Paulo o ne a bolelela Bakeresete ba kwa Roma jaana: “Re na le dimpho tse di sa tshwaneng go ya ka bopelonomi jo bo sa re tshwanelang jo re bo neilweng.” (Baroma 12:6) Bakaulengwe ba ba farologaneng ba na le bokgoni mo dilong tse di farologaneng. Ga go utlwale go lebelela gore bagolwane ba tla dira le go bua sengwe le sengwe sentle kwantle ga diphoso. Baebele e bolela jaana mo go Jakobe 3:2: “Rotlhe re kgotšwa makgetlo a le mantsi. Fa mongwe a sa kgotšwe mo lefokong, yono ke monna yo o itekanetseng, yo o kgonang go laola le mmele otlhe wa gagwe.” Le fa go ntse jalo, le mororo ba sa itekanela, bagolwane ba sa ntse ba ka tshwana le Timotheo ka go “nna dikao [tsa] ba ba boikanngo, mo go bueng, mo boitshwarong, mo loratong, mo tumelong, mo boitshekong.” (1 Timotheo 4:12) Fa bagolwane ba dira jalo, ba ba mo letsomaneng ba tla itumelela go dirisa kgakololo e e mo go Bahebera 13:7: “Gakologelwang ba ba etelelang pele gareng ga lona, . . . mme e re lo akanyetsa kwa teng kafa boitshwaro jwa bone bo felelang ka gone lo etse tumelo ya bone.”